title: Az Európai Parlament és a Tanács (EU) 2021/1187 irányelve (2021. július 7.) a transzeurópai közlekedési hálózat (TEN-T) megvalósításának előmozdítását célzó egyszerűsítési intézkedésekről

text:
                  2021.7.20.

                  HU

                  Az Európai Unió Hivatalos Lapja

                  L 258/1

         AZ EURÓPAI PARLAMENT ÉS A TANÁCS (EU) 2021/1187 IRÁNYELVE
         (2021. július 7.)
         a transzeurópai közlekedési hálózat (TEN-T) megvalósításának előmozdítását célzó egyszerűsítési intézkedésekről
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 172. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         tekintettel a Régiók Bizottságának véleményére (2),
         rendes jogalkotási eljárás keretében (3),
         mivel:

                     (1)

                     Az 1315/2013/EU európai parlamenti és tanácsi rendelet (4) közös keretet határoz meg a legkorszerűbb, az uniós polgárok szolgálatában álló, interoperábilis hálózatok Unió-beli létrehozására, az Unió társadalmi, gazdasági és területi kohéziójának erősítése, valamint az egységes európai közlekedési és mobilitási térséghez való hozzájárulás céljából, ezáltal fejlesztve a belső piacot. A transzeurópai közlekedési hálózat (TEN-T) kétrétegű struktúrából áll: egy átfogó hálózatból és egy törzshálózatból. Az átfogó hálózat biztosítja az Unió valamennyi régiója közötti összeköttetést, míg a törzshálózat az átfogó hálózatnak az Unió szempontjából legnagyobb stratégiai jelentőségű elemeiből áll. Az 1315/2013/EU rendelet kötelezően teljesítendő célokat határoz meg: a törzshálózatnak 2030-ig, az átfogó hálózatnak pedig 2050-ig kell elkészülnie, elsősorban a határokon átnyúló összeköttetések előtérbe helyezése, az interoperabilitás javítása, valamint az uniós közlekedési infrastruktúra multimodális integrációjához való hozzájárulás révén.

                     (2)

                     A TEN-T megvalósításának szükségessége és a megvalósításra vonatkozó kötelező határidők ellenére a tapasztalatok azt mutatják, hogy sok, a TEN-T kiteljesítésére irányuló beruházást számos különféle bonyolult engedélyezési eljárás, határokon átnyúló közbeszerzési eljárás és egyéb eljárás nehezíti. Ez a helyzet veszélyezteti a projektek időben történő végrehajtását és sok esetben jelentős késedelmet és költségnövekedést okoz. Ezenfelül bizonytalanságot teremt a projektgazdák és a lehetséges magánbefektetők számára, és bizonyos esetekben akár meg is hiúsíthatja a projektek eredeti terv szerinti megvalósítását. Ezen irányelv célja az említett problémák kezelése, valamint hogy uniós szinten harmonizált intézkedések révén lehetővé tegye a TEN-T összehangolt és időben történő kivitelezését. A tagállamoknak a nemzeti terveik és programjaik kidolgozásakor az 1315/2013/EU rendelet 49. cikkének (2) bekezdésével összhangban figyelembe kell venniük a TEN-T fejlesztését.

                     (3)

                     Ezen irányelv hatályának ki kell terjednie a projektekhez kapcsolódó – többek között a környezeti hatásvizsgálatokkal kapcsolatos– eljárásokra. Ezen irányelv nem érintheti azonban a várostervezést vagy a területrendezést, a közbeszerzési szerződések odaítélésével kapcsolatos eljárásokat, valamint a stratégiai szintű, nem projektekhez kapcsolódó tevékenységeket, például a stratégiai környezeti vizsgálatot, az állami költségvetési tervezést, valamint a nemzeti vagy regionális közlekedési terveket. Az engedélyezési eljárások hatékonyságának növelése és a magas színvonalú projektdokumentáció biztosítása érdekében a projektgazdáknak még az engedélyezési eljárás elindulása előtt el kell végezniük az előkészítő munkát, így például el kell készíteniük az előzetes tanulmányokat és jelentéseket. Ez az irányelv nem alkalmazandó a közigazgatási fellebbviteli hatóságoknál vagy bíróságoknál folytatott eljárásokra.

                     (4)

                     Ezen irányelvet a törzshálózatnak ezen irányelv mellékletében felsorolt, előre meghatározott szakaszainak részét képező projektekre, valamint a törzshálózati folyosókat érintő olyan egyéb projektekre kell alkalmazni, amelyek összköltsége meghaladja a 300 000 000 EUR-t. Az említett összeget meghaladó költségű projektek gyakran stratégiai jelentőséggel bírnak az intelligens, fenntartható és inkluzív növekedésre vonatkozó uniós stratégia megvalósítása szempontjából, valamint hozzájárulnak az 1315/2013/EU rendelet céljainak eléréséhez. A törzshálózati folyosók meghatározása az 1316/2013/EU európai parlamenti és tanácsi rendeletben (5) említett nyomvonal és az 1315/2013/EU rendeletben foglalt törzshálózati térképek összehangolása alapján történik. A térképek műszaki alapját a TEN-T interaktív térinformatikai és műszaki információs rendszere (TENtec) szolgáltatja, amely részletesebb adatokat tartalmaz a transzeurópai közlekedési hálózat infrastruktúrájáról.

                     (5)

                     Ezen irányelv hatálya nem terjedhet ki a kizárólag a telematikai alkalmazásokhoz, továbbá az új technológiákhoz és az innovációhoz kapcsolódó projektekre, mivel ezek bevezetése nem korlátozódik a törzshálózatra.

                     (6)

                     A közlekedési infrastruktúrához kapcsolódó projektekre irányuló harmonizált megközelítés kialakítása érdekében azonban a tagállamok ezen irányelvet a törzshálózat és az átfogó hálózat egyéb projektjeire – többek között a kizárólag a telematikai alkalmazásokhoz, továbbá az új technológiákhoz és az innovációhoz kapcsolódó projektekre – is alkalmazhatják. Ha a tagállami hatóságok közzéteszik az ezen irányelv hatálya alá tartozó egyes projektek listáját, átláthatóbbá válhat a projektgazdák számára, hogy milyen munkálatok folynak vagy vannak tervben a TEN-T-en.

                     (7)

                     A vonatkozó uniós és nemzeti jogban előírt, a törzshálózat projektjeinek engedélyezéséhez szükséges különböző környezeti értékelésekre tekintettel, amennyiben ez lehetséges és indokolt, a tagállamoknak – az említett uniós és nemzeti jog követelményeinek megfelelő – egyszerűsített eljárást kell létrehozniuk annak érdekében, hogy hozzájáruljanak az ezen irányelv által az intézkedések egyszerűsítésének fokozása terén elérni kívánt célkitűzésekhez.

                     (8)

                     Az ezen irányelv hatálya alá tartozó projekteket adott esetben prioritásként kell kezelni. Ez rövidebb határidőket, párhuzamos eljárásokat vagy a fellebbezésre nyitva álló határidők lerövidítését jelentheti, ugyanakkor azt is biztosítani kell, hogy az egyéb horizontális szakpolitikák – például a környezetre gyakorolt káros hatások elkerülését, megelőzését, csökkentését vagy ellentételezését célzó környezetvédelmi politikák – célkitűzései az uniós és a nemzeti joggal összhangban szintén megvalósuljanak. Számos tagállam jogi kerete prioritást biztosít bizonyos projektkategóriák számára, ha azok a gazdaság szempontjából stratégiai jelentőséggel bírnak. Amennyiben az adott tagállam jogi keretében létezik ilyen, a prioritás biztosítására vonatkozó rendelkezés, azt automatikusan alkalmazni kell az ezen irányelv hatálya alá eső projektekre. Mindazonáltal a tagállamok számára lehetővé kell tenni, hogy korlátozott számú projekt vonatkozásában különös engedélyezési eljárásokat teszteljenek annak érdekében, hogy felmérjék azok más projektekre való esetleges kiterjesztését. E tesztelési időszakban az érintett tagállam nem kötelezhető arra, hogy az említett tesztelési eljárásokat az ezen irányelv hatálya alá tartozó más projektekre is alkalmazza.

                     (9)

                     Az eljárás egésze átlátható lebonyolításának lehetővé tétele érdekében, valamint annak céljából, hogy a projektgazdák egy adott kapcsolattartó ponthoz fordulhassanak, a törzshálózati folyosókra irányuló projekteket hatékony engedélyezési eljárásokkal kell elősegíteni. E célból a tagállamoknak nemzeti jogi keretüktől és közigazgatási szerkezetüktől függően, továbbá az érintett projekttípusoknak megfelelően ki kell jelölniük egy vagy több hatóságot. Több kijelölt hatóság esetén a tagállamnak biztosítania kell, hogy egy adott projekt és egy adott engedélyezési eljárás tekintetében csak egy kijelölt hatóság járjon el.

                     (10)

                     A projektgazdák számára kapcsolattartó pontként eljáró hatóság kijelölésének csökkentenie kell az eljárások összetettségét, valamint hatékonyabbá és átláthatóbbá kell tennie azokat. Ennek adott esetben a tagállamok közötti szorosabb együttműködés kialakításához is kell vezetnie. Az eljárásoknak elő kell mozdítaniuk a projektgazdák és a kijelölt hatóságok közötti tényleges együttműködést.

                     (11)

                     A kijelölt hatóságokat – az uniós és a tagállami joggal összhangban – többek között az olyan konkrét projektek koordinációjával és engedélyezésével kapcsolatos egyéb feladatokkal is meg lehet bízni, amelyek célja a törzshálózathoz tartozó infrastruktúra újjáépítése természeti vagy ember által okozott katasztrófákat követően.

                     (12)

                     Az ezen irányelvben meghatározott eljárás nem érintheti a nemzetközi és az uniós jogban meghatározott, többek között a környezet és az emberi egészség védelmével kapcsolatos követelmények teljesítését. Ezen irányelv következtében nem gyengülhetnek a környezetre gyakorolt káros hatások elkerülését, megelőzését, csökkentését vagy ellentételezését célzó előírások.

                     (13)

                     Tekintettel a törzshálózat kiteljesítésének sürgető jellegére, az engedélyezési eljárások egyszerűsítése mellett időbeli korlátozásokat kell meghatározni azon eljárásokra vonatkozóan, amelyek a közlekedési infrastruktúra megépítéséhez vezető engedélyező határozatok elfogadására irányulnak. Az említett időbeli korlátozásoknak az eljárások hatékonyabb lebonyolítására kell ösztönözniük, és semmiféleképpen nem korlátozhatja a környezetvédelemre és a nyilvánosság részvételére vonatkozó szigorú uniós előírásokat. Kellően indokolt esetben – többek között előre nem látható körülmények felmerülése esetén vagy ha ez a környezet védelme érdekében szükséges – lehetővé kell tenni az engedélyezési eljárásokra vonatkozó határidő meghosszabbítását. A hosszabbítás határidejeként meghatározható például egy időtartam vagy egy jelzett időpont vagy a jövőben biztosan bekövetkező esemény. Az így meghosszabbított határidő nem terjedhet ki különösen a közigazgatási vagy bírósági fellebbviteli eljárások, valamint a bíróságok előtti jogorvoslati eljárások lefolytatásához szükséges időre. A tagállamok nem tehetők felelőssé a határidő túllépéséért abban az esetben, ha a késedelem a projektgazda miatt következett be, például akkor, ha a projektgazda nem tartotta be a nemzeti jogban előírt határidőket vagy a kijelölt hatóság által megállapított irányadó határidőket vagy ha a projektgazda indokolatlan késedelemmel járt el.

                     (14)

                     A tagállamoknak törekedniük kell annak biztosítására, hogy az engedélyező határozat érdemi vagy eljárásbeli jogszerűségét vitató fellebbezéseket a lehető leghatékonyabb módon kezeljék.

                     (15)

                     A TEN-T-infrastruktúrához kapcsolódó, két vagy több tagállamot érintő projektek az engedélyezési eljárások koordinációját illetően különös kihívásokkal járnak. Az érintett tagállamok kijelölt hatóságainak ezért együtt kell működniük munkájuk ütemezésének összehangolása és az engedélyezési eljárásra vonatkozó közös ütemterv megállapítása érdekében, amennyiben a projekt előkészületeinek vagy kidolgozottságának állapota alapján ez az összehangolás és egy ilyen közös ütemterv létrehozása lehetséges és indokolt, ami elsősorban a projektgazdától és különösen attól függ, hogy a projektgazda mikor jelentette be a projektet az érintett tagállamok kijelölt hatóságainál.

                     (16)

                     Az 1315/2013/EU rendelettel összhangban kijelölt európai koordinátorokat tájékoztatni kell a vonatkozó eljárásokról, hogy elősegíthessék azok összehangolását és befejezését, hozzájárulva ezzel a törzshálózat kellő időben, azaz 2030-ig történő megvalósításához.

                     (17)

                     Ahol a TEN-T az 1315/2013/EU rendeletben meghatározott tájékoztató jellegű térképekkel összhangban harmadik országokra is kiterjed, az említett harmadik országokat adott esetben fel kell kérni arra, hogy az ezen irányelvben előírtakhoz hasonló szabályokat alkalmazzanak.

                     (18)

                     A határokon átnyúló projektek keretében a közbeszerzéseket a Szerződésekkel, valamint adott esetben a 2014/24/EU (6) vagy a 2014/25/EU (7) európai parlamenti és tanácsi irányelvvel összhangban kell lefolytatni. A határokon átnyúló törzshálózati projektek hatékony megvalósításának biztosítása érdekében a közös jogalany által lefolytatott közbeszerzésekre egyetlen tagállam nemzeti jogának kell vonatkoznia. A közbeszerzésre irányuló uniós jogtól eltérve főszabály szerint azon tagállam nemzeti jogának kell alkalmazandónak lennie, amelyben a közös jogalany bejegyzett székhelye található. Fenn kell tartani annak lehetőségét, hogy az alkalmazandó nemzeti jogot kormányközi megállapodás határozza meg. A közös jogalany leányvállalata által lebonyolított közbeszerzési eljárás esetében a leányvállalatnak az érintett tagállamok egyikének nemzeti jogát kell alkalmaznia, amely lehet a közös jogalanyra alkalmazandó nemzeti jog. A jogbiztonság érdekében a jelenlegi beszerzési stratégiákat ezen irányelv hatálybalépésének időpontja előtt létrehozott közös jogalanyokra továbbra is alkalmazni kell.

                     (19)

                     A Bizottság nem vesz részt szisztematikusan az egyes projektek engedélyezésében. Bizonyos esetekben azonban a projekt-előkészítés bizonyos vonatkozásai uniós szintű engedélyezést igényelnek. Amennyiben a Bizottság részt vesz az eljárásokban, prioritásként kezeli az uniós projekteket, és jogbiztonságot garantál a projektgazdák számára. Bizonyos esetekben az állami támogatás jóváhagyására lehet szükség. Az ezen irányelvben előírt határidők sérelme nélkül és az állami támogatások ellenőrzési eljárásainak lefolytatására alkalmazott bevált gyakorlatok kódexével összhangban lehetővé kell tenni a tagállamok számára, hogy felkérjék a Bizottságot arra, hogy a törzshálózattal kapcsolatos, általuk prioritásnak tekintett projektek esetében a portfólióalapú megközelítés vagy a kölcsönösen elfogadott tervezés alapján megállapított, kiszámíthatóbb határidőket alkalmazzon.

                     (20)

                     A törzshálózattal kapcsolatos infrastrukturális projektek végrehajtását olyan bizottsági iránymutatásokkal is elő kell segíteni, amelyek az uniós vívmányok tiszteletben tartása mellett nagyobb egyértelműséget biztosítanak bizonyos típusú projektek végrehajtását illetően. Ennek vonatkozásában a Bizottság 2017. április 27-i, „Cselekvési terv a természetért, az emberekért és a gazdaságért” című közleményében iránymutatást nyújt és pontosítást ad azzal kapcsolatban, hogy miként kell megfelelni a 2009/147/EK európai parlamenti és tanácsi irányelvnek (8) és a 92/43/EGK tanácsi irányelvnek (9). A közpénzek legjobb ár-érték arányú felhasználásának biztosítása érdekében a projektek számára elérhetővé kell tenni a közbeszerzéssel kapcsolatos közvetlen támogatást.

                     (21)

                     mivel ezen irányelv célját, nevezetesen a TEN-T megvalósításának előmozdítását célzó intézkedések egyszerűsítését a tagállamok nem tudják kielégítően megvalósítani, az Unió szintjén azonban e cél jobban megvalósítható annak szükségessége miatt, hogy az uniós szinten harmonizált intézkedések révén lehetővé váljon a TEN-T projektek engedélyezési eljárásai keretszabályozásának erősítése, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez az irányelv nem lépi túl az e cél eléréséhez szükséges mértéket.

                     (22)

                     A jogbiztonság érdekében ezen irányelv nem alkalmazandó az átültetése időpontját megelőzően indult engedélyezési eljárásokra,

               ELFOGADTA EZT AZ IRÁNYELVET:

            1. cikk
            Tárgy és hatály

               (1)   Ez az irányelv azokra az engedélyezési eljárásokra alkalmazandó, amelyek a következők végrehajtásának engedélyezéséhez szükségesek:

                           a)

                           a törzshálózatnak a mellékletben felsorolt, előre meghatározott szakaszainak részét képező projektek;

                           b)

                           az 1315/2013/EU rendelet 44. cikkének (1) bekezdése szerint meghatározott törzshálózati folyosókkal kapcsolatos egyéb olyan projektek, amelyek összköltsége meghaladja a 300 000 000 EUR-t,

                     a kizárólag az említett rendelet 31. cikkében meghatározott telematikai alkalmazásokhoz, továbbá a 33. cikkében meghatározott új technológiákhoz és innovációhoz kapcsolódó projektek kivételével.
               Ezt az irányelvet az ezen irányelv hatálya alá tartozó, határokon átnyúló projektekhez kapcsolódó közbeszerzésekre is alkalmazni kell.

               (2)   A tagállamok dönthetnek úgy, hogy ezt az irányelvet a törzs- és átfogó hálózattal kapcsolatos egyéb projektekre is alkalmazzák, beleértve a kizárólag a telematikai alkalmazásokhoz, továbbá az új technológiákhoz és innovációhoz kapcsolódó, az (1) bekezdésben említett projekteket is. A tagállamok ezen döntésükről értesítik a Bizottságot.

            2. cikk
            Fogalommeghatározások
            Ezen irányelv alkalmazásában:

                        1.

                        „engedélyező határozat”: esetlegesen közigazgatási jellegű, a nemzeti jogrendszer és közigazgatási jog alapján tagállami hatóság által hozott határozat vagy tagállami hatóság vagy hatóságok által egy időben vagy egymást követően hozott több határozat, amely meghatározza vagy amelyek meghatározzák, hogy az érintett földrajzi területen a projektgazda jogosult-e a projekt végrehajtására, és amely tagállami hatóságok körébe a közigazgatási és bírósági fellebbviteli hatóságok nem tartoznak bele, anélkül, hogy érintenék a közigazgatási vagy bírósági fellebbviteli eljárások keretében hozott esetleges határozatokat;

                        2.

                        „engedélyezési eljárás”: minden olyan eljárás, amelyet az ezen irányelv hatálya alá tartozó egyedi projektekhez kapcsolódóan követni kell az engedélyező határozat beszerzéséhez, a valamely tagállam hatósága vagy hatóságai által az uniós vagy nemzeti jog alapján előírtak szerint. Az engedélyezési eljárás nem terjed ki a várostervezésre vagy a területrendezésre, valamint a közbeszerzési szerződések odaítélésével kapcsolatos eljárásokra, sem pedig valamely konkrét projekthez nem kapcsolódó, stratégiai szintű tevékenységekre, így például stratégiai környezeti vizsgálatokra, az állami költségvetési tervezésre, valamint a nemzeti vagy regionális közlekedési tervekre;

                        3.

                        „projekt”: a közlekedési infrastruktúra egy meghatározott szakaszának olyan kiépítése, átalakítása vagy módosítása, amely az infrastruktúra kapacitásának, biztonságának és hatékonyságának javulását célozza, és amelynek a végrehajtását engedélyező határozat útján kell jóváhagyni;

                        4.

                        „határokon átnyúló projekt”: két vagy több tagállam közötti, határokon átnyúló szakaszra kiterjedő projekt;

                        5.

                        „projektgazda”: projekt végrehajtására vonatkozó engedély kérelmezője vagy projektet kezdeményező hatóság;

                        6.

                        „kijelölt hatóság”: az a hatóság, amely a projektgazda számára kapcsolattartó pontként jár el, és amely elősegíti az ezen irányelv szerinti engedélyezési eljárások hatékony és strukturált lebonyolítását;

                        7.

                        „közös hatóság”: olyan hatóság, amelyet két vagy több tagállam közös megegyezésével hoztak létre a határokon átnyúló projektekhez kapcsolódó engedélyezési eljárások megkönnyítése érdekében, beleértve a tagállamok által közös hatóságok létrehozására felhatalmazott kijelölt hatóságok által létrehozott közös hatóságokat.

            3. cikk
            Elsőbbségi státusz

               (1)   A tagállamok törekednek annak biztosítására, hogy az engedélyezési eljárásban részt vevő valamennyi hatóság – ideértve a kijelölt hatóságot is, azonban a bíróságokat nem – prioritásként kezelje az ezen irányelv hatálya alá tartozó projekteket.

               (2)   Amennyiben a nemzeti jog alapján különös engedélyezési eljárások vonatkoznak a prioritást élvező projektekre, a tagállamok – az ezen irányelvben foglalt célok, követelmények és határidők sérelme nélkül – biztosítják, hogy az ezen irányelv hatálya alá tartozó projekteket az említett eljárások keretében kezeljék. A tagállamok ugyanakkor korlátozott számú projekt vonatkozásában tesztelhetnek különös engedélyezési eljárásokat annak érdekében, hogy felmérjék azok alkalmazásának más projektekre való esetleges kiterjesztését, anélkül, hogy ezeket az eljárásokat ezen irányelv hatálya alá tartozó projektekre is alkalmazniuk kellene.

               (3)   Ez a cikk nem érinti a költségvetési határozatokat.

            4. cikk
            Kijelölt hatóság

               (1)   Legkésőbb 2023. augusztus 10-ig minden tagállam kijelöli a megfelelő közigazgatási szinten a kijelölt hatóságként eljáró hatóságokat.

               (2)   A projekttől vagy a projektkategóriáktól, a közlekedési módtól vagy a földrajzi területtől függően a tagállamok adott esetben eltérő hatóságokat is kijelölhetnek kijelölt hatóságnak. Ilyen esetben a tagállam biztosítja, hogy egy adott projekt és egy adott engedélyezési eljárás tekintetében csak egy kijelölt hatóság legyen.

               (3)   A tagállamok megtesznek minden szükséges intézkedést annak érdekében, hogy könnyen elérhető tájékoztatást nyújtsanak a projektgazdák részére arról, hogy egy adott projekt esetében melyik kijelölt hatóság jár el.

               (4)   A tagállamok felhatalmazhatják a kijelölt hatóságot az engedélyező határozat meghozatalára.
               Amennyiben a kijelölt hatóság az első albekezdéssel összhangban felhatalmazással rendelkezik az engedélyező határozat meghozatalára, ellenőrizi, hogy beszerezték-e az engedélyező határozat elfogadásához szükséges valamennyi engedélyt, határozatot és véleményt, és értesíti a projektgazdát az engedélyező határozatról.

               (5)   Amennyiben a kijelölt hatóság nem rendelkezik felhatalmazással az engedélyező határozat meghozatalára, a tagállamok megteszik a szükséges intézkedéseket annak biztosítására, hogy a projektgazdát értesítsék az engedélyező határozat elfogadásáról.

               (6)   A tagállamok felhatalmazhatják a kijelölt hatóságot arra, hogy az 5. cikk (1) bekezdésével összhangban indikatív határidőket állapítson meg az engedélyezési eljárás különböző közbenső lépéseire vonatkozóan, az említett bekezdésben meghatározott négyéves határidő sérelme nélkül.

               (7)   A kijelölt hatóság:

                           a)

                           kapcsolattartó pontként működik a projektgazda, valamint az adott projektre vonatkozó engedélyező határozathoz vezető eljárásban részt vevő más érintett hatóságok tájékoztatása tekintetében;

                           b)

                           amennyiben a nemzeti jog előírja, a projektgazda rendelkezésére bocsájtja a 6. cikk (4) bekezdésében említett, a kérelmezésre vonatkozó részletes tájékoztatót, és tájékoztatja az engedélyezési eljárásokhoz kapcsolódó – az 5. cikk (1) bekezdésének megfelelően megállapított négyéves határidővel összhangban álló – indikatív határidőkre vonatkozó információkról;

                           c)

                           figyelemmel kíséri az engedélyezési eljárás időbeli lefutását és különösen rögzíti az 5. cikk (4) bekezdésében említett határidő esetleges meghosszabbítását;

                           d)

                           kérelemre iránymutatást nyújt a projektgazdának az összes vonatkozó információ és dokumentum benyújtásához, beleértve az összes engedélyt, határozatot és véleményt, amelyeket az engedélyező határozathoz be kell szerezni és be kell nyújtani.

                     A kijelölt hatóság arra vonatkozóan is iránymutatást nyújthat a projektgazdának, hogy milyen további információkat és/vagy dokumentumokat kell benyújtania, amennyiben a 6. cikk (1) bekezdésében említett értesítés elutasításra kerül.

               (8)   A (7) bekezdés nem érinti az engedélyezési eljárásban részt vevő bármely más hatóság hatáskörét, valamint a projektgazda azon lehetőségét, hogy az engedélyező határozat részét képező egyedi engedélyek, határozatok vagy vélemények tekintetében kapcsolatba lépjen az egyes hatóságokkal.

            5. cikk
            Az engedélyezési eljárás időtartama

               (1)   A tagállamok rendelkeznek az engedélyezési eljárásról, ideértve az említett eljárásra vonatkozó határidőket, amely nem lépheti túl az engedélyezési eljárás kezdetétől számított négy évet. A tagállamok elfogadhatják az ahhoz szükséges intézkedéseket, hogy a rendelkezésre álló időszakot az uniós és a nemzeti joggal összhangban különböző szakaszokra bontsák.

               (2)   Az (1) bekezdésben említett négyéves időszak nem érinti a nemzetközi és az uniós jogból fakadó kötelezettségeket, és nem foglalja magában a közigazgatási és bírósági fellebbviteli eljárások, valamint bíróság előtti jogorvoslatok lefolytatásához és szükséges időszakokat, továbbá az említett eljárásokban született határozatok vagy jogorvoslatok végrehajtásához szükséges időszakot.

               (3)   Az (1) bekezdésben említett négyéves időszak nem érinti a tagállamok azon jogát, hogy előírhassák, hogy az engedélyezési eljárás egy egyedi nemzeti jogalkotási aktusa révén kerüljön véglegesítésre, amely esetben az említett aktus elfogadására vonatkozó eljárás, az (1) bekezdéstől eltérve, meghaladhatja a négyéves időszakot, feltéve, hogy a nemzeti jogalkotási aktus elfogadásának alapjául szolgáló előkészítő munka az említett határidőn belül lezárásra került. Az előkészítő munka akkor tekintendő befejezettnek, amikor az egyedi nemzeti jogalkotási aktust a nemzeti parlament elé terjesztették.

               (4)   A tagállamok elfogadják az annak biztosításához szükséges intézkedéseket, hogy – kellően indokolt esetekben – az (1) bekezdésben említett négyéves időszak megfelelő időtartammal meghosszabbítható legyen. A meghosszabbítás időtartamát eseti alapon kell meghatározni, megfelelően indokolni kell, és annak az engedélyezési eljárás befejezésének és az engedélyező határozat meghozatalának céljára kell korlátozódnia. Meghosszabbítás engedélyezése esetén a projektgazdát tájékoztatni kell a meghosszabbítás okairól. Egy alkalommal, azonos feltételek mellett további hosszabbítás adható.

               (5)   A tagállamok nem tehetők felelőssé az (1) bekezdésben említett – és a (4) bekezdéssel összhangban meghosszabbított – négyéves időszak be nem tartása esetén, amennyiben a fellépő késedelem a projektgazdának tudható be.

            6a. cikk
            Az engedélyezési eljárás lebonyolítása

               (1)   A projektgazdának értesítenie kell a kijelölt hatóságot vagy – adott esetben – a 7. cikk (2) bekezdésével összhangban létrehozott közös hatóságot a projektről. Az engedélyezési eljárás akkor veszi kezdetét, amikor a projektgazda értesítést küld a projektről.

               (2)   A projekt kidolgozottságának felmérése érdekében a tagállamok meghatározhatják, hogy milyen részletességű információkat és milyen vonatkozó dokumentumokat kell a projektgazdának a projektről való értesítéskor benyújtania. Amennyiben a projekt még nem kellőképpen kidolgozott, az értesítést legkésőbb négy hónappal az értesítés kézhezvételének időpontját követően megfelelően indokolt határozattal el kell utasítani.

               (3)   A tagállamok megteszik az annak biztosításához szükséges intézkedéseket, hogy a projektgazdák – adott esetben az érintett közlekedési módhoz igazított módon – az értesítésre vonatkozó, útmutatóként használható, olyan általános tájékoztatást kapjanak amely információt tartamaz a projekt megvalósításához szükséges engedélyekről, határozatokról és véleményekről.
               Az egyes engedélyekről, határozatokról és véleményekről szóló, említett tájékoztatásnak a következőket kell tartalmaznia:

                           a)

                           általános tájékoztatás a projektgazda által benyújtandó információk tárgyi hatályáról és részletességéről;

                           b)

                           az alkalmazandó határidők vagy – ilyen határidők hiányában – az indikatív határidők; valamint

                           c)

                           a különböző engedélyekhez, határozatokhoz és véleményekhez kapcsolódó konzultációkban rendszerint részt vevő hatóságok és érdekelt felek adatai.

                     Az említett tájékoztatásnak valamennyi érintett projektgazda számára könnyen hozzáférhetőnek kell lennie, különösen elektronikus vagy fizikai információs portálokon keresztül.

               (4)   A sikeres értesítés elősegítése érdekében a tagállamok előírhatják, hogy a kijelölt hatóságnak a projektgazda kérelmére a kérelmezés módjára vonatkozó részletes tájékoztatót kell készítenie, amely az adott egyéni projektre szabottan az alábbi információkat tartalmazza:

                           a)

                           az eljárás egyes szakaszai és az azokra vonatkozó határidők – vagy, amennyiben ilyen határidők nincsenek – indikatív határidők;

                           b)

                           a projektgazda által benyújtandó információk tárgyi hatálya és részletessége;

                           c)

                           a projektgazda által az engedélyezési eljárás során beszerzendő, az uniós és a nemzeti jog szerinti engedélyek, határozatok és vélemények jegyzéke;

                           d)

                           a vonatkozó kötelezettségekkel kapcsolatban bevonandó hatóságok és érdekelt felek adatai, többek között a nyilvános konzultáció hivatalos szakaszában.

               (5)   A kérelmezés módjára vonatkozó részletes tájékoztatónak az engedélyezési eljárás során érvényesnek kell maradnia. A kérelmezés módjára vonatkozó részletes tájékoztató bármely módosítását megfelelően indokolni kell.

               (6)   A kijelölt hatóság – kérelem alapján – a (4) bekezdésben említett elemeket kiegészítő további információkkal is szolgálhat a projektgazda részére.

               (7)   Amennyiben a projektgazda benyújtotta a projekt teljes pályázati dokumentációját, az engedélyező határozatot az 5. cikk (1) bekezdésében említett határidőn belül el kell fogadni.

               (8)   Az engedélyezési eljárásban részt vevő hatóságoknak értesíteniük kell a kijelölt hatóságot a szükséges engedélyek, határozatok, vélemények vagy az engedélyező határozat kibocsátásáról.

            7. cikk
            Határokon átnyúló engedélyezési eljárások koordinációja

               (1)   A tagállamok biztosítják, hogy két vagy több tagállamot érintő projektek esetében az adott tagállamok kijelölt hatóságai együttműködjenek a munkájuk ütemezésének összehangolása és az engedélyezési eljárásra vonatkozó közös ütemtervről való megállapodás érdekében.

               (2)   Határokon átnyúló projektek esetében közös hatóság hozható létre.

               (3)   A tagállamok megteszik az annak biztosításához szükséges intézkedéseket, hogy az 1315/2013/EU rendelet 45. cikkel összhangban kijelölt európai koordinátorok tájékoztatást kapjanak az engedélyezési eljárásokról, és hogy a két vagy több tagállamot érintő projektekkel kapcsolatos engedélyezési eljárások összefüggésében az európai koordinátorok elősegíthessék a kijelölt hatóságok közötti kapcsolatfelvételt.

               (4)   A tagállamok – az 5. cikk (1) bekezdésében említett határidő be nem tartása esetén – kérelemre tájékoztatják az érintett európai koordinátorokat az engedélyezési eljárás lehető legkisebb késedelemmel történő lezárásának lehetővé tétele érdekében hozott vagy meghozni tervezett intézkedésekről.

            8. cikk
            Közbeszerzés határokon átnyúló projektek keretében

               (1)   Amennyiben egy határokon átnyúló projekt keretében a közbeszerzési eljárásokat közös jogalany folytatja le, a tagállamok meghozzák az annak biztosításához szükséges intézkedéseket, hogy a közös jogalany a részt vevő tagállamok egyikének nemzeti jogát alkalmazza, és – a 2014/24/EU és a 2014/25/EU irányelvtől eltérve – az említett jog a 2014/24/EU irányelv 39. cikke (5) bekezdésének a) pontjával vagy – adott esetben – a 2014/25/EU irányelv 57. cikke (5) bekezdésének a) pontjával összhangban legyenek, kivéve, ha a részt vevő tagállamok között létrejött megállapodás ettől eltérően rendelkezik. Az ilyen megállapodásokban minden esetben rendelkezni kell arról, hogy a közös jogalany által lefolytatott közbeszerzési eljárásokra egy tagállam nemzeti joga legyen alkalmazandó.

               (2)   Közös jogalany leányvállalata által lebonyolított közbeszerzés esetében az érintett tagállamok megteszik a szükséges intézkedéseket annak biztosítására, hogy a leányvállalat a tagállamok egyikének nemzeti jogát alkalmazza. E tekintetben az érintett tagállamok dönthetnek úgy, hogy a leányvállalat a közös jogalanyra alkalmazandó nemzeti jogot alkalmazza.

            9. cikk
            Átmeneti rendelkezések

               (1)   Ez az irányelv nem alkalmazandó azon projektekre, amelyek esetében az engedélyezési eljárások 2023. augusztus 10. előtt kezdődtek.

               (2)   A 8. cikk csak azon szerződésekre alkalmazandó, amelyekre vonatkozóan … [ezen irányelv hatálybalépésének időpontjától számított 24 hónap] után küldték ki az eljárást megindító felhívást, vagy – ha ilyen felhívást nem irányoztak elő – amennyiben az ajánlatkérő szerv vagy a közszolgáltató ajánlatkérő 2023. augusztus 10. után indította el a közbeszerzési eljárást.

               (3)   A 8. cikk nem alkalmazandó a 2021. augusztus 9. előtt létrehozott közös jogalanyokra, amennyiben e jogalanyok közbeszerzési eljárásait továbbra is az említett időpontban a közbeszerzéseikre alkalmazandó jog szabályozza.

            10. cikk
            Jelentéstétel

               (1)   Első alkalommal 2027. február 10-ig a Bizottság jelentést tesz az Európai Parlamentnek és a Tanácsnak ezen irányelv végrehajtásáról és eredményeiről.

               (2)   A jelentésnek a tagállamok által kétévente, első alkalommal 2026. augusztus 10-ig benyújtandó, a következőkre vonatkozó információkon kell alapulnia: az ezen irányelv hatálya alá tartozó engedélyezési eljárások száma, az engedélyezési eljárás átlagos időtartama, a határidőt meghaladó engedélyezési eljárások száma és az, hogy a jelentéstételi időszak alatt létrejött-e közös hatóság.

            11. cikk
            Átültetés a nemzeti jogba

               (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy 2023. augusztus 10-ig megfeleljenek. Erről haladéktalanul tájékoztatják a Bizottságot.
               Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)   A tagállamok közlik a Bizottsággal nemzeti joguk azon főbb intézkedéseinek szövegét, amelyeket az ezen irányelv által szabályozott területen fogadnak el.

            12. cikk
            Hatálybalépés
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.
            Ennek az irányelvnek a tagállamok a címzettjei.

            Kelt Strasbourgban, 2021. július 7-én.

                  az Európai Parlament részéről

                  az elnök

               D.M. SASSOLI

                  a Tanács részéről

                  az elnök

               A. LOGAR

            (1)  HL C 62., 2019.2.15., 269. o.

            (2)  HL C 168., 2019.5.16., 91. o.

            (3)  Az Európai Parlament 2019. február 13-i álláspontja (HL C 449., 2020.12.23., 576. o.) és a Tanács 2021. június 14-i álláspontja első olvasatban (HL C 273., 2021.7.8., 1. o). Az Európai Parlament 2021. július 6-i álláspontja (a Hivatalos Lapban még nem tették közzé).

            (4)  Az Európai Parlament és a Tanács 1315/2013/EU rendelete (2013. december 11.) a transzeurópai közlekedési hálózat fejlesztésére vonatkozó uniós iránymutatásokról és a 661/2010/EU határozat hatályon kívül helyezéséről (HL L 348., 2013.12.20., 1. o.).

            (5)  Az Európai Parlament és a Tanács 1316/2013/EU rendelete (2013. december 11.) az Európai Hálózatfinanszírozási Eszköz létrehozásáról, a 913/2010/EU rendelet módosításáról és a 680/2007/EK és 67/2010/EK rendelet hatályon kívül helyezéséről (HL L 348., 2013.12.20., 129. o.).

            (6)  Az Európai Parlament és a Tanács 2014/24/EU irányelve (2014. február 26.) a közbeszerzésről és a 2004/18/EK irányelv hatályon kívül helyezéséről (HL L 94., 2014.3.28., 65. o.).

            (7)  Az Európai Parlament és a Tanács 2014/25/EU irányelve (2014. február 26.) a vízügyi, energiaipari, közlekedési és postai szolgáltatási ágazatban működő ajánlatkérők beszerzéseiről és a 2004/17/EK irányelv hatályon kívül helyezéséről (HL L 94., 2014.3.28., 243. o.).

            (8)  Az Európai Parlament és a Tanács 2009/147/EK irányelve (2009. november 30.) a vadon élő madarak védelméről (HL L 20., 2010.1.26., 7. o.).

            (9)  A Tanács 92/43/EGK irányelve (1992. május 21.) a természetes élőhelyek, valamint a vadon élő állatok és növények védelméről (HL L 206., 1992.7.22., 7. o.).

            MELLÉKLET
            [Az 1. cikk (1) bekezdésének a) pontjában említett] törzshálózati folyosókban található, előre meghatározott, határokon átnyúló összeköttetések és hiányzó összeköttetések szakaszai

                        „Atlanti” törzshálózati folyosó

                        Határokon átnyúló összeköttetések

                        Évora – Mérida

                        Vasút

                        Vitoria-Gasteiz – San Sebastián – Bayonne – Bordeaux

                        Aveiro – Salamanca

                        Douro folyó (Via Navegável do Douro)

                        Belvízi út

                        Hiányzó összeköttetések

                        Nem UIC-nyomtávú, átjárható vonalak az Ibériai-félszigeten

                        Vasút

                        „Baltikum–Adria” törzshálózati folyosó

                        Határokon átnyúló összeköttetések

                        Katowice/Opole – Ostrava – Brno
                        Katowice – Žilina
                        Bratislava – Wien
                        Graz – Maribor
                        Venezia – Trieste – Divača – Ljubljana

                        Vasút

                        Katowice – Žilina
                        Brno – Wien

                        Közút

                        Hiányzó összeköttetések

                        Gloggnitz – Mürzzuschlag: Semmering-bázisalagút
                        Graz – Klagenfurt: Koralm-vasútvonal és -alagút
                        Koper – Divača

                        Vasút

                        „Mediterrán” törzshálózati folyosó

                        Határokon átnyúló összeköttetések

                        Barcelona – Perpignan

                        Vasút

                        Lyon – Torino: bázisalagút és elérési útvonalai

                        Nizza – Ventimiglia

                        Venezia – Trieste – Divača – Ljubljana

                        Ljubljana – Zagreb

                        Zagreb – Budapest

                        Budapest – Miskolc – UA határ

                        Lendava – Letenye

                        Közút

                        Vásárosnamény – UA határ

                        Hiányzó összeköttetések

                        Almería – Murcia

                        Vasút

                        Nem UIC-nyomtávú, átjárható vonalak az Ibériai-félszigeten

                        Perpignan – Montpellier

                        Koper – Divača

                        Rijeka – Zagreb

                        Milano – Cremona – Mantova – Porto Levante/Venezia – Ravenna/Trieste

                        Belvízi út

                        „Északi-tengeri–balti” törzshálózati folyosó

                        Határokon átnyúló összeköttetések

                        Tallinn – Rīga – Kaunas – Warszawa: új, teljes mértékben átjárható, UIC-nyomtávú Rail Baltica-vonal

                        Vasút

                        Świnoujście/Szczecin – Berlin

                        Vasút és belvízi út

                        Via Baltica folyosó (Észtország – Lettország – Litvánia – Lengyelország)

                        Közút

                        Hiányzó összeköttetések

                        Kaunas – Vilnius: új, teljes mértékben átjárható, UIC-nyomtávú Rail Baltica-vonal

                        Vasút

                        Warszawa/Idzikowice – Poznań/Wrocław, a tervezett központi közlekedési csomóponttal való összeköttetésekkel együtt

                        Nord-Ostsee-csatorna

                        Belvízi út

                        Berlin – Magdeburg – Hannover; Mittellandkanal; Nyugat-németországi csatornák

                        Rajna folyó, Waal folyó

                        Noordzeekanaal, IJssel, Twentekanaal

                        „Északi-tengeri–mediterrán” törzshálózati folyosó

                        Határokon átnyúló összeköttetések

                        Brussel vagy Bruxelles – Luxembourg – Strasbourg

                        Vasút

                        Terneuzen – Gent

                        Belvízi út

                        Szajna – Scheldt hálózat, valamint a Szajna, Scheldt és Meuse folyók kapcsolódó vízgyűjtő területei

                        Rajna-Scheldt folyosó

                        Hiányzó összeköttetések

                        Albertkanaal/Canal Albert és Kanaal Bocholt-Herentals

                        Belvízi út

                        „Keleti/Kelet-mediterrán” törzshálózati folyosó

                        Határokon átnyúló összeköttetések

                        Dresden – Praha/Kolín

                        Vasút

                        Wien/Bratislava – Budapest

                        Békéscsaba – Arad – Timişoara

                        Craiova – Calafat – Vidin – Sofia – Thessaloniki

                        Sofia – RS határ/MK határ

                        TR határ – Alexandroupoli

                        MK határ – Thessaloniki

                        Ioannina – Kakavia (AL határ)

                        Közút

                        Drobeta Turnu Severin/Craiova – Vidin – Montana

                        Sofia – SR határ

                        Hamburg – Dresden – Praha – Pardubice

                        Belvízi út

                        Hiányzó összeköttetések

                        Igoumenitsa – Ioannina

                        Vasút

                        Praha – Brno

                        Thessaloniki – Kavala – Alexandroupoli

                        Timişoara – Craiova

                        „Rajna–Alpok” törzshálózati folyosó

                        Határokon átnyúló összeköttetések

                        Zevenaar – Emmerich – Oberhausen

                        Vasút

                        Karlsruhe – Basel

                        Milano/Novara – CH határ

                        Basel – Antwerpen/Rotterdam – Amsterdam

                        Belvízi út

                        Hiányzó összeköttetések

                        Genova – Tortona/Novi Ligure

                        Vasút

                        Zeebrugge – Gent

                        „Rajna–Duna” törzshálózati folyosó

                        Határokon átnyúló összeköttetések

                        München – Praha

                        Vasút

                        Nürnberg – Plzeň

                        München – Mühldorf – Freilassing – Salzburg

                        Strasbourg – Kehl Appenweier

                        Hranice – Žilina

                        Košice – UA határ

                        Wien – Bratislava/Budapest

                        Bratislava – Budapest

                        Békéscsaba – Arad – Timişoara – RU határ

                        Bucuresti – Giurgiu – Rousse

                        Duna folyó (Kehlheim – Constanța/Middia/Sulina), valamint a Vág, a Száva és a Tisza folyók kapcsolódó vízgyűjtő területei

                        Belvízi út

                        Zlín – Žilina

                        Közút

                        Timişoara – RS határ

                        Hiányzó összeköttetések

                        Stuttgart – Ulm

                        Vasút

                        Salzburg – Linz

                        Craiova – București

                        Arad – Sighişoara – Brașov – Predeal

                        „Skandináv-mediterrán” törzshálózati folyosó

                        Határokon átnyúló összeköttetések

                        RU határ – Helsinki

                        Vasút

                        København – Hamburg: a Fehmarnbelt-szoroson áthaladó állandó összeköttetés elérési útvonalai

                        München – Wörgl – Innsbruck – Fortezza – Bolzano – Trento – Verona: Brenner-bázisalagút és elérési útvonalai

                        Göteborg – Oslo

                        København – Hamburg: a Fehmarnbelt-szoroson áthaladó állandó összeköttetés

                        Vasút/Közút


title: A Bizottság (EU) 2021/746 végrehajtási irányelve (2021. május 6.) a 2003/90/EK és a 2003/91/EK irányelvnek a mezőgazdasági növényfajok és a zöldségfajok egyes fajtáinak vizsgálatára vonatkozó előírások, valamint a 2003/90/EK irányelvnek egyes növények botanikai nevei tekintetében történő módosításáról (EGT-vonatkozású szöveg)

text:
                  2021.5.7.

                  HU

                  Az Európai Unió Hivatalos Lapja

                  L 160/94

         A BIZOTTSÁG (EU) 2021/746 VÉGREHAJTÁSI IRÁNYELVE
         (2021. május 6.)
         a 2003/90/EK és a 2003/91/EK irányelvnek a mezőgazdasági növényfajok és a zöldségfajok egyes fajtáinak vizsgálatára vonatkozó előírások, valamint a 2003/90/EK irányelvnek egyes növények botanikai nevei tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (1) és különösen annak 7. cikke (2) bekezdésének a) és b) pontjára,
         tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (2) és különösen annak 7. cikke (2) bekezdésének a) és b) pontjára,
         mivel:

                     (1)

                     A 2003/90/EK bizottsági irányelv (3) és a 2003/91/EK bizottsági irányelv (4) célja annak biztosítása, hogy a mezőgazdasági növényfajoknak és zöldségfajoknak a tagállamok által a nemzeti fajtajegyzékükbe felvett fajtái megfeleljenek a Közösségi Növényfajta-hivatal (CPVO) által megállapított előírásoknak. Ezek az irányelvek különösen arra irányulnak, hogy biztosítsák a mezőgazdasági növényfajok és zöldségfajok egyes fajtái esetében minimálisan vizsgálandó jellemzőkre és a vizsgálat minimumfeltételeire vonatkozó szabályoknak való megfelelést. Azon fajták esetében, amelyekre nem vonatkoznak CPVO-előírások, a szóban forgó irányelvek célja az Új Növényfajták Oltalmára Létesült Nemzetközi Szövetség (UPOV) iránymutatásainak való megfelelés biztosítása.

                     (2)

                     A Közösségi Növényfajta-hivatal (CPVO) és az Új Növényfajták Oltalmára Létesült Nemzetközi Szövetség (UPOV) további előírásokat és iránymutatásokat dolgozott ki, és frissítette a meglévőket, különösen a takarmányborsó, a káposztarepce, a gyapot, a zab, a gumós komócsin, a szareptai mustár, a brokkoli, a paprika, a sárgadinnye, az articsóka, a paradicsom, a borsó, a spenót és a paradicsom-alanyvesszők tekintetében. A 2003/90/EK és a 2003/91/EK irányelvet ennek megfelelően módosítani kell, hogy tükrözzék ezeket a változásokat.

                     (3)

                     Az (EU) 2021/415 bizottsági végrehajtási irányelv (5) a tudományos ismeretek fejlődésének tükrözése érdekében a keménylevelű csenkesz, a búza, a keménybúza (durumbúza), a tönkölybúza, a cirok és a szudánifű egyes botanikai nevei tekintetében módosította a 66/401/EGK tanácsi irányelvet (6) és a 66/402/EGK tanácsi irányelvet (7). A 2003/90/EK irányelvet ennek megfelelően módosítani kell, hogy tükrözze ezeket a változásokat.

                     (4)

                     A 2003/90/EK és a 2003/91/EK irányelvet ezért ennek megfelelően módosítani kell.

                     (5)

                     Egyes olyan fajták esetében, amelyeket nem fogadtak el a Mezőgazdasági Növényfajok Közös Fajtajegyzékébe vagy a Zöldségfajok Közös Fajtajegyzékébe való felvétel céljából, a hivatalos vizsgálatok 2022. január 1-je előtt megkezdődtek a 2003/90/EK vagy a 2003/91/EK irányelv vonatkozó mellékletében felsorolt, az ezen irányelv általi módosítás előtt érvényes CPVO-előírások vagy UPOV-iránymutatások rendelkezéseivel összhangban. E vizsgálatok megzavarásának elkerülése érdekében helyénvaló, hogy a tagállamok ezekre a vizsgálatokra a 2003/90/EK és a 2003/91/EK irányelvet átültető, az ezen irányelv általi módosítás előtt érvényes nemzeti rendelkezéseket alkalmazzák.

                     (6)

                     Az ebben az irányelvben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT AZ IRÁNYELVET:

            1. cikk
            A 2003/90/EK irányelv módosításai
            A 2003/90/EK irányelv I. és II. melléklete helyébe az ezen irányelv mellékletének A. részében foglalt szöveg lép.

            2. cikk
            A 2003/91/EK irányelv módosításai
            A 2003/91/EK irányelv mellékleteinek helyébe az ezen irányelv mellékletének B. részében foglalt szöveg lép.

            3. cikk
            Átültetés

               (1)   A tagállamok legkésőbb 2021. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára. A tagállamok ezeket a rendelkezéseket 2022. január 1-jétől alkalmazzák.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

            4. cikk
            Átmeneti intézkedések
            A 2022. január 1-je előtt megkezdett fajtavizsgálatok esetében a tagállamok a 2003/90/EK és a 2003/91/EK irányelvet átültető, az ezen irányelv általi módosítás előtt érvényes nemzeti rendelkezéseket alkalmazzák.

            5. cikk
            Hatálybalépés
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.

            6. cikk
            Címzettek
            Ennek az irányelvnek a tagállamok a címzettjei.

            Kelt Brüsszelben, 2021. május 6-án.

                  a Bizottság részéről

                  az elnök

               Ursula VON DER LEYEN

            (1)  HL L 193., 2002.7.20., 1. o.

            (2)  HL L 193., 2002.7.20., 33. o.

            (3)  A Bizottság 2003/90/EK irányelve (2003. október 6.) a 2002/53/EK tanácsi irányelv 7. cikkének alkalmazásában egyes mezőgazdasági növényfajok fajtái esetében minimálisan vizsgálandó jellemzők és a vizsgálat minimumfeltételei vonatkozásában a végrehajtási intézkedések meghatározásáról (HL L 254., 2003.10.8., 7. o.).

            (4)  A Bizottság 2003/91/EK irányelve (2003. október 6.) a 2002/55/EK tanácsi irányelv 7. cikkének alkalmazásában a zöldségfajok egyes fajtáinak a vizsgálatakor minimálisan figyelembe vett jellemzők és a vizsgálat elvégzésének minimumkövetelményei tekintetében történő végrehajtási intézkedések meghatározásáról (HL L 254., 2003.10.8., 11. o.).

            (5)  A Bizottság (EU) 2021/415 végrehajtási irányelve (2021. március 8.) a 66/401/EGK és a 66/402/EGK tanácsi irányelvnek az egyes vetőmag- és gyomfajok taxonómiai csoportjainak és neveinek a tudományos és műszaki ismeretek fejlődéséhez való hozzáigazítása érdekében történő módosításáról (HL L 81., 2021.3.9., 65. o.).

            (6)  A Tanács 66/401/EGK irányelve (1966. június 14.) a takarmánynövény-vetőmagok forgalmazásáról (HL P 125., 1966.7.11., 2298. o.).

            (7)  A Tanács 66/402/EGK irányelve (1966. június 14.) a gabonavetőmagok forgalmazásáról (HL P 125., 1966.7.11., 2309. o.).

            MELLÉKLET

               A. rész – A 2003/90/EK irányelv I. és II. mellékletének módosításai

                     „I. MELLÉKLET

                        Az 1. cikk (2) bekezdésének a) pontjában említett azon fajok jegyzéke, amelyeknek meg kell felelniük a Közösségi Növényfajta-hivatal (CPVO) által meghatározott technikai előírásoknak
                         (*)

                                    Tudományos név

                                    Közönséges név

                                    CPVO-előírás

                                    Festuca arundinacea Schreb.

                                 Nádképű csenkesz

                                 TP 39/1, 2015.10.1.

                                    Festuca filiformis Pourr.

                                 Finomlevelű juhcsenkesz

                                 TP 67/1, 2011.6.23.

                                    Festuca ovina L.

                                 Juhcsenkesz

                                 TP 67/1, 2011.6.23.

                                    Festuca pratensis Huds.

                                 Réti csenkesz

                                 TP 39/1, 2015.10.1.

                                    Festuca rubra L.

                                 Vörös csenkesz

                                 TP 67/1, 2011.6.23.

                                    Festuca trachyphylla (Hack.) Hack.

                                 Keménylevelű csenkesz

                                 TP 67/1, 2011.6.23.

                                    Lolium multiflorum Lam.

                                 Olasz perje

                                 TP 4/2, 2019.3.19.

                                    Lolium perenne L.

                                 Évelő perje

                                 TP 4/2, 2019.3.19.

                                    Lolium x hybridum Hausskn.

                                 Hibrid perje

                                 TP 4/2, 2019.3.19.

                                    Pisum sativum L. (partim)

                                 Takarmányborsó

                                 TP 7/2 Rev. 3., 2020.3.6.

                                    Poa pratensis L.

                                 Réti perje

                                 TP 33/1, 2017.3.15.

                                    Vicia faba L.

                                 Lóbab

                                 TP 8/1, 2019.3.19.

                                    Vicia sativa L.

                                 Takarmánybükköny

                                 TP 32/1, 2016.4.19.

                                    Brassica napus L. var. napobrassica (L.) Rchb.

                                 Karórépa

                                 TP 89/1, 2015.3.11.

                                    Raphanus sativus L. var. oleiformis Pers.

                                 Olajretek

                                 TP 178/1, 2017.3.15.

                                    Brassica napus L. (partim)

                                 Káposztarepce

                                 TP 36/3, 2020.4.21.

                                    Cannabis sativa L.

                                 Kender

                                 TP 276/1 Partial rev., 2018.3.21.

                                    Glycine max (L.) Merr.

                                 Szója

                                 TP 80/1, 2017.3.15.

                                    Gossypium spp.

                                 Gyapot

                                 TP 88/2, 2020.12.11.

                                    Helianthus annuus L.

                                 Napraforgó

                                 TP 81/1, 2002.10.31.

                                    Linum usitatissimum L.

                                 Len/olajlen

                                 TP 57/2, 2014.3.19.

                                    Sinapis alba L.

                                 Fehér mustár

                                 TP 179/1, 2017.3.15.

                                    Avena nuda L.

                                 Csupasz zab

                                 TP 20/3, 2020.3.6.

                                    Avena sativa L. (ideértve a következőt: A. byzantina K. Koch)

                                 Zab és bizánci zab

                                 TP 20/3, 2020.3.6.

                                    Hordeum vulgare L.

                                 Árpa

                                 TP 19/5, 2019.3.19.

                                    Oryza sativa L.

                                 Rizs

                                 TP 16/3, 2015.10.1.

                                    Secale cereale L.

                                 Rozs

                                 TP 58/1, 2002.10.31.

                                    Sorghum bicolor (L.) Moench subsp. bicolor

                                 Cirok

                                 TP 122/1, 2019.3.19.

                                    Sorghum bicolor (L.) Moench subsp. drummondii (Steud.) de Wet ex Davidse

                                 Szudánifű

                                 TP 122/1, 2019.3.19.

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 A Sorghum bicolor subsp. bicolor és a Sorghum bicolor subsp. drummondii keresztezéséből származó hibridek

                                 TP 122/1, 2019.3.19.

                                    xTriticosecale Wittm. ex A. Camus

                                 A Triticum nemzetség valamely fajának és a Secale nemzetség valamely fajának keresztezéséből származó hibridek

                                 TP 121/2 Rev. 1., 2011.2.16.

                                    Triticum aestivum L. subsp. aestivum

                                 Búza

                                 TP 3/5, 2019.3.19.

                                    Triticum turgidum L. subsp. durum (Desf.) van Slageren

                                 Keménybúza (durumbúza)

                                 TP 120/3, 2014.3.19.

                                    Zea mays L. (partim)

                                 Kukorica

                                 TP 2/3, 2010.3.11.

                                    Solanum tuberosum L.

                                 Burgonya

                                 TP 23/3, 2017.3.15.

                     II. MELLÉKLET

                        Az 1. cikk (2) bekezdésének b) pontjában említett azon fajok jegyzéke, amelyeknek meg kell felelniük az Új Növényfajták Oltalmára Létesült Nemzetközi Szövetség (UPOV) által meghatározott vizsgálati iránymutatásoknak
                         (*)

                                    Tudományos név

                                    Közönséges név

                                    UPOV-iránymutatás

                                    Beta vulgaris L.

                                 Takarmányrépa

                                 TG/150/3, 1994.11.4.

                                    Agrostis canina L.

                                 Ebtippan

                                 TG/30/6, 1990.10.12.

                                    Agrostis gigantea Roth

                                 Óriás tippan

                                 TG/30/6, 1990.10.12.

                                    Agrostis stolonifera L.

                                 Tarackos tippan

                                 TG/30/6, 1990.10.12.

                                    Agrostis capillaris L.

                                 Cérnatippan

                                 TG/30/6, 1990.10.12.

                                    Bromus catharticus Vahl

                                 Prérifű

                                 TG/180/3, 2001.4.4.

                                    Bromus sitchensis Trin.

                                 Alaszkai rozsnok

                                 TG/180/3, 2001.4.4.

                                    Dactylis glomerata L.

                                 Csomós ebír

                                 TG/31/8, 2002.4.17.

                                    xFestulolium Asch. et Graebn.

                                 A Festuca nemzetség valamely fajának és a Lolium nemzetség valamely fajának keresztezéséből származó hibridek

                                 TG/243/1, 2008.4.9.

                                    Phleum nodosum L.

                                 Kis komócsin

                                 TG/34/7, 2020.12.17.

                                    Phleum pratense L.

                                 Gumós komócsin

                                 TG/34/7, 2020.12.17.

                                    Lotus corniculatus L.

                                 Szarvaskerep

                                 TG/193/1, 2008.4.9.

                                    Lupinus albus L.

                                 Fehérvirágú csillagfürt

                                 TG/66/4, 2004.3.31.

                                    Lupinus angustifolius L.

                                 Keskenylevelű csillagfürt

                                 TG/66/4, 2004.3.31.

                                    Lupinus luteus L.

                                 Sárgavirágú csillagfürt

                                 TG/66/4, 2004.3.31.

                                    Medicago doliata Carmign.

                                 Egyenestövisű lucerna

                                 TG/228/1, 2006.4.5.

                                    Medicago italica (Mill.) Fiori

                                 Olaszlucerna

                                 TG/228/1, 2006.4.5.

                                    Medicago littoralis Rohde ex Loisel.

                                 Parti lucerna

                                 TG/228/1, 2006.4.5.

                                    Medicago lupulina L.

                                 Komlós lucerna

                                 TG/228/1, 2006.4.5.

                                    Medicago murex Willd.

                                 Gömböstermésű lucerna

                                 TG/228/1, 2006.4.5.

                                    Medicago polymorpha L.

                                 Szúrós lucerna

                                 TG/228/1, 2006.4.5.

                                    Medicago rugosa Desr.

                                 Ráncos lucerna

                                 TG/228/1, 2006.4.5.

                                    Medicago sativa L.

                                 Kékvirágú lucerna

                                 TG/6/5, 2005.4.6.

                                    Medicago scutellata (L.) Mill.

                                 Csigaborsó

                                 TG/228/1, 2006.4.5.

                                    Medicago truncatula Gaertn.

                                 Mediterrán lucerna

                                 TG/228/1, 2006.4.5.

                                    Medicago x varia T. Martyn

                                 Tarkavirágú lucerna

                                 TG/6/5, 2005.4.6.

                                    Trifolium pratense L.

                                 Vöröshere

                                 TG/5/8, 2020.12.17.

                                    Trifolium repens L.

                                 Fehér here

                                 TG/38/7, 2003.4.9.

                                    Trifolium subterraneum L.

                                 Földbentermő here

                                 TG/170/3, 2001.4.4.

                                    Phacelia tanacetifolia Benth.

                                 Mézontófű

                                 TG/319/1, 2017.4.5.

                                    Arachis hypogaea L.

                                 Földimogyoró

                                 TG/93/4, 2014.4.9.

                                    Brassica juncea (L.) Czern

                                 Szareptai mustár

                                 TG/335/1, 2020.12.17.

                                    Brassica rapa L. var. silvestris (Lam.) Briggs

                                 Réparepce

                                 TG/185/3, 2002.4.17.

                                    Carthamus tinctorius L.

                                 Sáfrányos szeklice

                                 TG/134/3, 1990.10.12.

                                    Papaver somniferum L.

                                 Mák

                                 TG/166/4, 2014.4.9.

               ”

               B. rész – A 2003/91/EK irányelv mellékleteinek módosításai

                     „I. MELLÉKLET

                        Az 1. cikk (2) bekezdésének a) pontjában említett azon fajok jegyzéke, amelyeknek meg kell felelniük a Közösségi Növényfajta-hivatal (CPVO) által meghatározott technikai előírásoknak
                         (*)

                                    Tudományos név

                                    Közönséges név

                                    CPVO-előírás

                                    Allium cepa L. (Cepa csoport)

                                 Vöröshagyma

                                 TP 46/2, 2009.4.1.

                                    Allium cepa L. (Aggregatum csoport)

                                 Salottahagyma

                                 TP 46/2, 2009.4.1.

                                    Allium fistulosum L.

                                 Téli sarjadékhagyma

                                 TP 161/1, 2010.3.11.

                                    Allium porrum L.

                                 Póréhagyma

                                 TP 85/2, 2009.4.1.

                                    Allium sativum L.

                                 Fokhagyma

                                 TP 162/1, 2004.3.25.

                                    Allium schoenoprasum L.

                                 Metélőhagyma

                                 TP 198/2, 2015.3.11.

                                    Apium graveolens L.

                                 Zeller

                                 TP 82/1, 2008.3.13.

                                    Apium graveolens L.

                                 Gumós zeller

                                 TP 74/1, 2008.3.13.

                                    Asparagus officinalis L.

                                 Spárga

                                 TP 130/2, 2011.2.16.

                                    Beta vulgaris L.

                                 Cékla, beleértve a cheltenham répát is

                                 TP 60/1, 2009.4.1.

                                    Beta vulgaris L.

                                 Mángold

                                 TP 106/1, 2015.3.11.

                                    Brassica oleracea L.

                                 Leveles kel

                                 TP 90/1, 2011.2.16.

                                    Brassica oleracea L.

                                 Karfiol

                                 TP 45/2 Rev. 2., 2018.3.21.

                                    Brassica oleracea L.

                                 Brokkoli vagy calabrese brokkoli

                                 TP 151/2 Rev. 2., 2020.4.21.

                                    Brassica oleracea L.

                                 Kelbimbó

                                 TP 54/2 Rev., 2017.3.15.

                                    Brassica oleracea L.

                                 Karalábé

                                 TP 65/1 Rev., 2017.3.15.

                                    Brassica oleracea L.

                                 Kelkáposzta, fejes káposzta és vörös káposzta

                                 TP 48/3 Rev., 2017.3.15.

                                    Brassica rapa L.

                                 Kínai kel

                                 TP 105/1, 2008.3.13.

                                    Capsicum annuum L.

                                 Csili vagy paprika

                                 TP 76/2 Rev. 2., 2020.4.21.

                                    Cichorium endivia L.

                                 Borzaslevelű és széleslevelű endívia

                                 TP 118/3, 2014.3.19.

                                    Cichorium intybus L.

                                 Ipari cikória

                                 TP 172/2, 2005.12.1.

                                    Cichorium intybus L.

                                 Leveles cikória

                                 TP 154/1 Rev., 2019.3.19.

                                    Cichorium intybus L.

                                 Cikóriasaláta

                                 TP 173/2, 2018.3.21.

                                    Citrullus lanatus (Thunb.) Matsum. et Nakai

                                 Görögdinnye

                                 TP 142/2, 2014.3.19.

                                    Cucumis melo L.

                                 Sárgadinnye

                                 TP 104/2 Rev., 2020.4.21.

                                    Cucumis sativus L.

                                 Salátauborka és fürtös uborka

                                 TP 61/2 Rev. 2., 2019.3.19.

                                    Cucurbita maxima Duchesne

                                 Sütőtök

                                 TP 155/1, 2015.3.11.

                                    Cucurbita pepo L.

                                 Cukkini

                                 TP 119/1 Rev., 2014.3.19.

                                    Cynara cardunculus L.

                                 Articsóka és kardi

                                 TP 184/2 Rev., 2020.3.6.

                                    Daucus carota L.

                                 Sárgarépa és takarmány sárgarépa

                                 TP 49/3, 2008.3.13.

                                    Foeniculum vulgare Mill.

                                 Édeskömény

                                 TP 183/1, 2004.3.25.

                                    Lactuca sativa L.

                                 Saláta

                                 TP 13/6 Rev., 2019.2.15.

                                    Solanum lycopersicum L.

                                 Paradicsom

                                 TP 44/4 Rev. 4., 2020.4.21.

                                    Petroselinum crispum (Mill.) Nyman ex A. W. Hill

                                 Petrezselyem

                                 TP 136/1, 2007.3.21.

                                    Phaseolus coccineus L.

                                 Tűzbab

                                 TP 9/1, 2007.3.21.

                                    Phaseolus vulgaris L.

                                 Zöldbab (bokorbab és futóbab)

                                 TP 12/4, 2013.2.27.

                                    Pisum sativum L. (partim)

                                 Kifejtőborsó, velőborsó és cukorborsó

                                 TP 7/2 Rev. 3., 2020.3.6.

                                    Raphanus sativus L.

                                 Retek, fekete retek

                                 TP 64/2 Rev. Corr., 2015.3.11.

                                    Rheum rhabarbarum L

                                 Rebarbara

                                 TP 62/1, 2016.4.19.

                                    Scorzonera hispanica L.

                                 Feketegyökér

                                 TP 116/1, 2015.3.11.

                                    Solanum melongena L.

                                 Padlizsán vagy tojásgyümölcs

                                 TP 117/1, 2008.3.13.

                                    Spinacia oleracea L.

                                 Spenót

                                 TP 55/5 Rev. 3., 2020.3.6.

                                    Valerianella locusta (L.) Laterr.

                                 Galambbegysaláta

                                 TP 75/2, 2007.3.21.

                                    Vicia faba L. (partim)

                                 Lóbab

                                 TP 206/1, 2004.3.25.

                                    Zea mays L. (partim)

                                 Csemegekukorica és pattogatni való kukorica

                                 TP 2/3, 2010.3.11.

                                    Solanum habrochaites S. Knapp & D.M. Spooner; Solanum lycopersicum L. x Solanum habrochaites S. Knapp & D.M. Spooner; Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Paradicsom-alanyvesszők

                                 TP 294/1 Rev. 4., 2020.4.21.

                                    Cucurbita maxima Duchesne x Cucurbita moschata Duchesne

                                 A Cucurbita maxima Duchesne x Cucurbita moschata Duchesne tőként történő felhasználásra szánt interspecifikus hibridjei

                                 TP 311/1, 2017.3.15.

                     II. MELLÉKLET

                        Az 1. cikk (2) bekezdésének b) pontjában említett azon fajok jegyzéke, amelyeknek meg kell felelniük az Új Növényfajták Oltalmára Létesült Nemzetközi Szövetség (UPOV) által meghatározott vizsgálati iránymutatásoknak
                         (*)

                                    Tudományos név

                                    Közönséges név

                                    UPOV-iránymutatás

                                    Brassica rapa L.

                                 Tarlórépa

                                 TG/37/10, 2001.4.4.

               ”

               (*)  Ezen előírások szövege megtalálható a Közösségi Növényfajta-hivatal honlapján (www.cpvo.europa.eu).

               (*)  Ezen iránymutatások szövege megtalálható az UPOV honlapján (www.upov.int).

               (*)  Ezen előírások szövege megtalálható a Közösségi Növényfajta-hivatal honlapján (www.cpvo.europa.eu).

               (*)  Ezen iránymutatások szövege megtalálható az UPOV honlapján (www.upov.int).


title: Az Európai Parlament és a Tanács (EU) 2021/2261 irányelve (2021. december 15.) a 2009/65/EK irányelvnek a kiemelt információkat tartalmazó dokumentumok átruházható értékpapírokkal foglalkozó kollektív befektetési vállalkozások (ÁÉKBV) alapkezelő társaságai általi használata tekintetében történő módosításáról (EGT-vonatkozású szöveg)

text:
                  2021.12.20.

                  HU

                  Az Európai Unió Hivatalos Lapja

                  L 455/15

         AZ EURÓPAI PARLAMENT ÉS A TANÁCS (EU) 2021/2261 IRÁNYELVE
         (2021. december 15.)
         a 2009/65/EK irányelvnek a kiemelt információkat tartalmazó dokumentumok átruházható értékpapírokkal foglalkozó kollektív befektetési vállalkozások (ÁÉKBV) alapkezelő társaságai általi használata tekintetében történő módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 53. cikke (1) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         rendes jogalkotási eljárás keretében (2),
         mivel:

                     (1)

                     A 2009/65/EK európai parlamenti és tanácsi irányelv (3) 78. cikke előírja a befektetési társaságok és az alapkezelő társaságok számára, hogy állítsanak össze a befektetők rendelkezésére bocsátandó, az átruházható értékpapírokkal foglalkozó kollektív befektetési vállalkozások (a továbbiakban: ÁÉKBV) alapvető jellemzőire vonatkozó kiemelt információkat tartalmazó rövid dokumentumot (a továbbiakban: kiemelt befektetői információk), hogy az említett befektetők észszerűen elvárható módon képesek legyenek megérteni a számukra kínált ÁÉKBV jellegét és kockázatait, és ennek következtében tájékozottan tudják meghozni befektetési döntéseiket.

                     (2)

                     Az 1286/2014/EU európai parlamenti és tanácsi rendelet (4) előírja, hogy a lakossági befektetési csomagtermékek, illetve biztosítási alapú befektetési termékek előállítójának – azt megelőzően, hogy a lakossági befektetési csomagtermékeket, illetve biztosítási alapú befektetési termékeket a lakossági befektetők részére elérhetővé tenné – el kell készítenie és közzé kell tennie az adott termékre vonatkozó, kiemelt információkat tartalmazó dokumentumot annak érdekében, hogy lehetővé tegye a lakossági befektetők számára a lakossági befektetési csomagtermékek, illetve biztosítási alapú befektetési termékek fő jellemzőinek és kockázatainak megértését és összehasonlítását.

                     (3)

                     Az ÁÉKBV-k is lakossági befektetési csomagtermékeknek, illetve biztosítási alapú befektetési termékeknek minősülnek, amelyek esetében az 1286/2014/EU rendelet előírja a kiemelt információkat tartalmazó dokumentumot. Az említett rendelet 32. cikkének (1) bekezdése alapján azonban a 2009/65/EK irányelv 2. cikke (1) bekezdésének b) pontjában meghatározott alapkezelő társaságok, az említett irányelv 27. cikkében említett befektetési társaságok, valamint az ugyanezen irányelv 1. cikkének (2) bekezdésében említett, ÁÉKBV-k befektetési jegyeire vonatkozó tanácsadást végző vagy azokat értékesítő személyek 2021. december 31-ig mentesülnek az említett rendelet szerinti kötelezettségek, így a kiemelt információkat tartalmazó dokumentum elkészítésére vonatkozó követelmény alól (a továbbiakban: az átmeneti rendelkezés).

                     (4)

                     Az (EU) 2017/653 felhatalmazáson alapuló bizottsági rendelet (5) kiegészíti az 1286/2014/EU rendeletet azáltal, hogy szabályozástechnikai standardokat határoz meg a kiemelt információkat tartalmazó dokumentum megjelenítése, tartalma és egységes formátuma, a kockázat és a hozam bemutatását, és a költségek kiszámítását megalapozó módszertan, a kiemelt információkat tartalmazó dokumentumban foglalt információk felülvizsgálatának feltételei és minimális gyakorisága, valamint a kiemelt információkat tartalmazó dokumentum lakossági befektetők részére történő rendelkezésre bocsátására vonatkozó feltételek tekintetében.

                     (5)

                     A Bizottság 2021. szeptember 7-én elfogadott egy, az (EU) 2017/653 felhatalmazáson alapuló rendeletben meghatározott szabályozástechnikai standardoknak az alátámasztó módszertan és a teljesítmény-forgatókönyvek bemutatása, a költségek bemutatása és az összesített költségmutatók kiszámításának módszertana, a múltbeli teljesítményre vonatkozó információk megjelenítése és tartalma, valamint a több befektetési lehetőséget kínáló lakossági befektetési csomagtermékek, illetve biztosítási alapú termékek (PRIIP-ek) költségeinek bemutatása, valamint az 1286/2014/EU rendelet 32. cikkében említett alapok befektetési jegyeit mögöttes befektetési lehetőségként kínáló PRIIP-előállítókra vonatkozó átmeneti rendelkezésnek az említett cikkben meghatározott meghosszabbított átmeneti rendelkezéssel való összehangolása tekintetében történő módosításáról szóló, felhatalmazáson alapuló bizottsági rendeletet. Az említett felhatalmazáson alapuló rendelet alkalmazásának kezdőnapja 2022. július 1-je, de fontos, hogy az arra figyelemmel került meghatározásra, hogy az alapkezelő társaságok, befektetési társaságok, valamint az ÁÉKBV-k és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyek számára elegendő idő álljon rendelkezésre ahhoz, hogy felkészüljenek az átmeneti rendelkezés hatályvesztésére, és ezáltal a kiemelt információkat tartalmazó dokumentum elkészítésére vonatkozó kötelezettség teljesítésére.

                     (6)

                     Annak biztosítása érdekében, hogy elegendő idő álljon rendelkezésre a kiemelt információkat tartalmazó dokumentum elkészítésére vonatkozó kötelezettség teljesítéséhez szükséges felkészülésre, az (EU) 2021/2259 európai parlamenti és tanácsi rendelet (6) módosította az 1286/2014/EU rendeletet az átmeneti rendelkezés 2022. december 31-ig történő meghosszabbítása érdekében.

                     (7)

                     A kiemelt befektetői információk és a kiemelt információkat tartalmazó dokumentum lényegében ugyanazokat a tájékoztatási követelményeket teljesítik. Ezért biztosítani kell, hogy a lakossági befektetési csomagtermékekbe, illetve biztosítási alapú befektetési termékekbe fektető azon lakossági befektetők, akik ÁÉKBV befektetési jegyeket szándékoznak vásárolni, 2023. január 1-jétől ugyanazon pénzügyi termékre vonatkozóan ne kapják meg mindkét dokumentumot. Ezért elő kell írni, hogy a kiemelt információkat tartalmazó dokumentumot úgy kell tekinteni, hogy az teljesíti a kiemelt befektetői információkra alkalmazandó követelményeket. Emellett a lakossági befektetőktől eltérő befektetők esetében a befektetési társaságoknak és az alapkezelő társaságoknak a 2009/65/EK irányelvvel összhangban továbbra is el kell készíteniük a kiemelt befektetői információkat, kivéve, ha úgy döntenek, hogy az 1286/2014/EU rendeletben meghatározottak szerinti kiemelt információkat tartalmazó dokumentumot készítenek. Ilyen esetekben az illetékes hatóságoknak nem kell előírniuk a befektetési társaságok és az alapkezelő társaságok számára a kiemelt befektetői információk rendelkezésre bocsátását, és csak a kiemelt információkat tartalmazó dokumentumot kell az említett befektetők rendelkezésére bocsátani.

                     (8)

                     A 2009/65/EK irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

            1. cikk
            A 2009/65/EK irányelv a következő cikkel egészül ki:

                  „82a. cikk

                     (1)   A tagállamok biztosítják, hogy amennyiben egy befektetési társaság vagy – alapkezelő társaság által kezelt közös alapok bármelyike esetében – egy alapkezelő társaság olyan kiemelt információkat tartalmazó dokumentumot állít össze, bocsát rendelkezésre, módosít és fordít le, amely megfelel az 1286/2014/EU európai parlamenti és tanácsi rendeletben (*1) a kiemelt információkat tartalmazó dokumentumokra vonatkozóan meghatározott követelményeknek, az illetékes hatóságok úgy tekintsék, hogy a kiemelt információkat tartalmazó dokumentum teljesíti az ezen irányelv 78–82. és 94. cikkében meghatározott, a kiemelt befektetői információkra alkalmazandó követelményeket.

                     (2)   A tagállamok biztosítják, hogy az illetékes hatóságok ne írják elő egy befektetési társaság vagy – alapkezelő társaság által kezelt közös alapok bármelyike esetében – egy alapkezelő társaság számára, hogy ezen irányelv 78–82. és 94. cikkével összhangban kiemelt befektetői információkat készítsenek, amennyiben azok olyan kiemelt információkat tartalmazó dokumentumot állítanak össze, bocsátanak rendelkezésre, módosítanak és fordítanak le, amely megfelel az 1286/2014/EU rendeletben a kiemelt információkat tartalmazó dokumentumokra vonatkozóan meghatározott követelményeknek.

            2. cikk

               (1)   A tagállamok 2022. június 30-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
               Ezeket a rendelkezéseket a tagállamok 2023. január 1-jétől alkalmazzák.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

            3. cikk
            Ez az irányelv az Európai Unió Hivatalos Lapjában való kihirdetését követő napon lép hatályba.

            4. cikk
            Ennek az irányelvnek a tagállamok a címzettjei.

            Kelt Strasbourgban, 2021. december 15-én.

                  az Európai Parlament részéről

                  az elnök

               D. M. SASSOLI

                  a Tanács részéről

                  az elnök

               A. LOGAR

            (1)  2021. október 20-i vélemény (a Hivatalos Lapban még nem tették közzé).

            (2)  Az Európai Parlament 2021. november 23-i álláspontja (a Hivatalos Lapban még nem tették közzé) és a Tanács 2021. december 9-i határozata.

            (3)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).

            (4)  Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).

            (5)  A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12., 1. o.).

            (6)  Az Európai Parlament és a Tanács (EU) 2021/2259 rendelete (2021. december 15.) az 1286/2014/EU rendeletnek az alapkezelő társaságokra, befektetési társaságokra és az átruházható értékpapírokkal foglalkozó kollektív befektetési vállalkozások (ÁÉKBV) és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés meghosszabbítása tekintetében történő módosításáról (lásd e Hivatalos Lap 1. oldalát).